Manicheismo

Manicheismo, religion fondâ da-o profeta perscian Mani (216-277), conosciuo in Occidente comme Manicheo ascì (foscia da-o sciriaco Māni ḥayyā «Mani o vivente», nomme dœuviao pe evitâ, specce inti paixi de lengua grega, o zœugo de paole tra Mani e manis, gr. μανείς «matto»).

 Descriçion e stöia 
Drammaticamente consapeive da soferença do mondo e do vivo contrasto tra ben e mâ inta persoña umaña, o manicheismo o l'è induto a concepî tutta a realtæ existente comme esprescion de 'na lotta perenne tra doi prinçippi oposti: o Ben (a Luxe, o Spiito, Dê, into senso proppio da paola) e o Mâ (e Tennebre, a Mateia, o Spiito demoniaco, o Satana ‘crestian’). Questi doi prinçippi, che-o manicheismo o conscidera coeterni, primma che-o mondo senscibile o l'avesse avuo origine, aveivan una so realtæ spaçiâ, oltre che spiitoâ: a Luxe in paxe perfetta a s'estendeiva inte tutte e direçioin, circondando a nord, a est e a ovest e Tennebre, ch'aveivan o so regno a-o sud, sgoarao da de perenne lotte intestiñe e turbao da de pascioin. 

Da questa opoxiçion ebbe origine a soferença into mondo, segondo o mito: o prinçipe de Tenebre, vista l'abarlugante beleçça do mondo da Luxe, o vosse impadronîsene e o fu contrastao da-o Poæ da Grandeçça (coscì i manichei dexignavan o Dê da Luxe), o quæ, no poendo sarvâse atrimenti, o decize d'ofrî in sacrifiçio lê mæximo pi arestâ l’atacco de forçe do mâ. Prinçipio attivo pe ecellença, o Dê da Luxe o trà aloa da lê a Moæ da Vitta (saiv'a dî a vitta comme realtæ cosmica), che a so votta a trà da lê l’Ommo primordiâ; questo o l'afronta o mâ, ma o vegne sconfito e o se dà in pasto a-i figgi de tennebre: de sta mainea de parte de luxe arestan prexonêe de tenebre da-e quæ atendan de êse deliviæ. Se rende coscì inevitabile una lotta tra Luxe e Tenebre, e faze da quæ, descrite menuamente into manicheismo, se concluddan co-a creaçion do mondo fixico, di êsci viventi (mescciua de partexelle de luxe prexonêe do corpo, creao da-e tennebre) e infin da primma cobbia umaña, quella d'Adammo e d'Eva, formâ da-e potençe do mâ perché, reproduxendose tramite o dexideio carnâ, tegnissan in eterno prexonêe di corpi e partexelle de luxe in liatri incióse. 

Coscì o manicheismo o leze in ciave fortemente pescimistega a vexenda umaña e o vedde into dexideio carnâ e inta reproduçion a conseguença primma do peccao e do mâ intimamente ligao a-a natua umaña. A resveggiâ inte l'Adammo a conscença de parte de luxe in lê incióse, e forçe çeleste mandan o Gexo, do quæ o Cristo storico o l'è una particolâ manifestaçion: coscì o Gexo o l'adescia inte l'Adammo o dexideio de sarveçça. Da questo momento l’ommo o pœu cessâ de êse strumento de forçe do mâ se, seguindo a via da sarveçça indicâ da-o Mani, o saviâ deliviâse de ogni instinto carnâ (perçò refiando o matrimonio, o mangiâ a carne, oservando a perfetta castitæ, ecc.). In tâ moddo l’ommo o vegniâ cooperatô de forçe do ben e contribuiâ a-a libiaçion de partexelle de luxe serræ inta mateia, scin a-o giudiççio finâ ch'o ne marchiâ o definitivo rescatto. 

I manichei costituin una gexa co-ina proppia gerarchia; i óditoî ò catecummeni (tâ fu Sant'Aostin pe nœuv'anni), i eletti, i prævi, i vescovi, i apostoi e sorve tutti un cappo, ch'o l'ea consciderao o successô do Mani. A prescinde da l'instruçion religioza e da-o canto in comun, o manicheismo o g'aiva una liturgia assæ scarsa, ascì pe l'assença de sacramenti: tâ poriæ êse consciderao solo o rito d'amiscion (quande se diventava catecumeni), conscistente inte l'impoxiçion da man drita in sce-o neoffito. Festa centrâ da liturgia manichea a l'ea a festa do bema, saiv'a dî da cattedra do Mani, ch'a cazeiva a l'incirca a l'epoca da Pasqua crestiaña e a çelebrava o martœuio do meistro. 

O manicheismo o conobbe, pi œuvia d'attivi e abili miscionai, a ciu vasta difuxon, penetrando inte poco ciu che 'n secolo da l'Affrica a-a Ciña malgrao de incagnie persecuçioin, adattandose de votta in votta a l'ambiente into quæ o doveiva œuviâ: o l'assonse coscì un ciu ciæo aspetto gnostico-neoplatonico in Occidente, o l'açetò in Perscia di esprescioin e di termini da religion de Zaratustra, mentre in Ciña o se tenzette de buddismo. Mentre però in Occidente o manicheismo o s'amortò verso o sec. 7°, in Oriente, e specce in Ciña, o duò scin otr'a-o sec. 12°, lasciando de lê conspicoe tracce lettiaie e artisteghe.

Atri progetti

Categorîa:religion